Document ID: 32011D0852

KOMISSION TÄYTÄNTÖÖNPANOPÄÄTÖS,
annettu 15 päivänä joulukuuta 2011,
eläinten terveyttä koskevista suojatoimenpiteistä afrikkalaista sikaruttoa vastaan Sardiniassa, Italiassa tehdyn päätöksen 2005/363/EY muuttamisesta
(tiedoksiannettu numerolla K(2011) 9248)
(ETA:n kannalta merkityksellinen teksti)
(2011/852/EU)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon eläinlääkärintarkastuksista yhteisön sisäisessä kaupassa sisämarkkinoiden toteuttamista varten 11 päivänä joulukuuta 1989 annetun neuvoston direktiivin 89/662/ETY (1) ja erityisesti sen 9 artiklan 4 kohdan,
ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY (2) ja erityisesti sen 10 artiklan 4 kohdan,
ottaa huomioon ihmisravinnoksi tarkoitettujen eläinperäisten tuotteiden tuotantoon, jalostukseen, jakeluun ja yhteisön alueelle tuomiseen liittyvistä eläinten terveyttä koskevista säännöistä 16 päivänä joulukuuta 2002 annetun neuvoston direktiivin 2002/99/EY (3) ja erityisesti sen 4 artiklan 3 kohdan,
sekä katsoo seuraavaa:
(1)
Suojatoimenpiteistä afrikkalaista sikaruttoa vastaan Sardiniassa, Italiassa 2 päivänä toukokuuta 2005 tehdyn komission päätöksen 2005/363/EY (4) tarkoituksena oli reagoida afrikkalaisen sikaruton vakavaan uudelleenpuhkeamiseen kotieläiminä pidettävissä ja luonnonvaraisissa sioissa italialaisella Sardinian saarella, jolla tautia esiintyy paikallisesti.
(2)
Päätöksellä kielletään elävien sikojen, sikojen siemennesteen, munasolujen ja alkioiden sekä sianlihan, sianlihatuotteiden ja muiden sianlihaa sisältävien tuotteiden lähettäminen Sardiniasta.
(3)
Päätöksessä säädetään kuitenkin direktiivin 2002/99/EY 4 artiklan 3 kohdan mukaisesti tietyistä poikkeuksista, jotka koskevat sellaisten sianlihatuotteiden lähettämistä, jotka ovat peräisin päätöksen liitteessä I määritettyjen riskialueiden ulkopuolella sijaitsevilta tiloilta ja jotka täyttävät erityiset bioturvallisuutta koskevat edellytykset.
(4)
Viime viikkojen aikana Italia on ilmoittanut komissiolle, että afrikkalaisen sikaruton tapauksien määrä ja alueellinen levinneisyys on seitsemässä Sardinian kahdeksasta provinssista kasvanut huomattavasti ja että tällä on vaikutusta myös suuriin kaupallisiin sikatiloihin.
(5)
Taudin tämänhetkinen kehittyminen voi vaarantaa sikakarjat Italian muilla alueilla ja muissa jäsenvaltioissa, kun otetaan huomioon sianlihan, sianlihatuotteiden ja muiden sianlihaa sisältävien tuotteiden markkinoille saattaminen. Sen vuoksi on tarpeen laajentaa päätöksen 2005/363/EY liitteessä I määritettyjä riskialueita kattamaan koko Sardinian alueen. Päätöksen 2005/363/EY 5 artiklan 2 kohdan b alakohdassa vahvistetut edellytykset eivät enää täyty, joten Italialle myönnetty mahdollisuus sallia sianlihan lähettäminen Sardiniasta Sardinian ulkopuolisille alueille perutaan väliaikaisesti. Sama koskee päätöksen 6 artiklassa säädettyä poikkeusta, jonka mukaan Italia voi sallia sianlihatuotteiden ja muiden sianlihaa sisältävien tuotteiden lähettämisen Sardiniasta Sardinian ulkopuolisille alueille.
(6)
Päätöstä 2005/363/EY olisi tämän vuoksi muutettava.
(7)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON HYVÄKSYNYT TÄMÄN PÄÄTÖKSEN:
1 artikla
Korvataan päätöksen 2005/363/EY liite I tämän päätöksen liitteellä.
2 artikla
Tämä päätös on osoitettu kaikille jäsenvaltioille.
Tehty Brysselissä 15 päivänä joulukuuta 2011.

Labels: 3
17
18
6